Võrgukuuride kivi
Võrgukuuride kivi on rändrahn Tallinnas, Haabersti linnaosas Rocca al Mare asumis Eesti Vabaõhumuuseumi alal. Võrgukuuride kivi on punakasroosa keskmise- ja jämedateraline rabakivi graniitrahn. Kivi lõunaküljel on mitmed rööpsed kinnislõhed. Rahnu mõõdud on 4,5x3,3x2,8 meetrit, ümbermõõt 12,8 meetrit. Võrgukuuride kivi võeti kaitse alla 22. mail 1992 geoloogilise mälestisena. Keskkonnaministri 2. aprilli 2003 määrusega on Võrgukuuride kivi kaitse all looduse üksikobjektina. Kivi asub Vabaõhumuuseumi põhjaosas, ca 30 meetrit Kopli lahe rannast, Saaremaalt pärit võrgukuuride naabruses.